**15ο Πανελλήνιο Συνέδριο Δικηγορικών Συλλόγων Ελλάδος**

Σας καλωσορίζω στο 15ο Πανελλήνιο Συνέδριο Δικηγορικών Συλλόγων Ελλάδος, τον κορυφαίο θεσμό δημοκρατικής λειτουργίας και εκπροσώπησης των δικηγόρων.

Από το μακρινό 1997 στη Θεσσαλονίκη, που είχε διοργανωθεί το προτελευταίο συνέδριο, το 2019, μετά από 22 χρόνια στις Σέρρες με πρωτοβουλία της προηγούμενης Ολομέλειας, και σήμερα εδώ στην Αλεξανδρούπολη, μένουμε πιστοί στη δέσμευσή μας για την τακτική διοργάνωση του Συνεδρίου, σύμφωνα με τις προβλέψεις του Κώδικα Δικηγόρων και ταυτόχρονα συνεπείς στο καθήκον μας για την στήριξη των ακριτικών περιοχών της πατρίδας μας και των κατοίκων τους. Είμαστε για μια ακόμη φορά εδώ, δίπλα στα ελληνοτουρκικά σύνορα, διατρανώνοντας το μήνυμα ότι το δικηγορικό σώμα είναι παρόν σε κάθε γωνιά της πατρίδας, από το Καστελόριζο μέχρι την Αλεξανδρούπολη και την Κύπρο, πιστό στην ιστορία αγώνων υπέρ της Δικαιοσύνης, του κράτους δικαίου και των εθνικών δικαίων.

Θέλω να ευχαριστήσω ιδιαίτερα την Πρόεδρο και το ΔΣ του Δικηγορικού Συλλόγου Αλεξανδρούπολης για την εργώδη προσπάθειά τους προκειμένου να διοργανωθεί κατά άρτιο τρόπο το Συνέδριο αυτό. Ευχαριστώ και όλους εσάς, που είστε παρόντες σήμερα και θα συζητήσουμε μαζί για τα σημαντικά ζητήματα που μας απασχολούν ώστε να μεταβούμε από τη δικηγορία που ζούμε στη δικηγορία που αξίζουμε.

Η έναρξη του Συνεδρίου συμπίπτει με την ημέρα εορτασμού της Δικαιοσύνης, αλλά και με την έναρξη εφαρμογής του νέου δικαστικού χάρτη. Μια πρωτοβουλία της Κυβέρνησης, που προβλήθηκε ως σημαντική δήθεν μεταρρύθμιση αλλά αυτό που βιώνουμε στην πρώτη φάση της εφαρμογής τουλάχιστον είναι η βάναυση προσβολή της αξιοπρεπούς άσκησης του δικηγορικού λειτουργήματος, η απορρύθμιση της δικαιοσύνης, η αφάνταστη ταλαιπωρία των εμπλεκομένων φορέων στην απονομή της αλλά και των απλών πολιτών και η διαρκής αγωνία για τη δημιουργούμενη ανασφάλεια δικαίου και τον κίνδυνο απώλειας δικονομικών και ουσιαστικών δικαιωμάτων των διαδίκων. Δεν θα αναφερθώ αναλυτικά στα προβλήματα που έχουν δημιουργηθεί. Τα ζούμε όλοι καθημερινά, ιδιαίτερα στο Πρωτοδικείο Αθηνών, το μεγαλύτερο Πρωτοδικείο της Ευρώπης. Πλήρης σύγχυση ως προς την κατά τόπον αρμοδιότητα των εκκρεμών υποθέσεων στα πρώην Ειρηνοδικεία πλειάδας Δήμων της Αττικής, αδυναμία εκδόσεως πιστοποιητικών από το ηλεκτρονικό σύστημα του ΟΣΔΥ ΠΠ, ονειδιστική εικόνα συνωστισμού δικηγόρων σε πλήρως ακατάλληλες αίθουσες του πρώην Ειρηνοδικείου, άρνηση ορισμένων γραμματειών των Περιφερειακών και του Κεντρικού Πρωτοδικείου στην παραλαβή δικογράφων, και ραγδαία υποχώρηση της ηλεκτρονικής κατάθεσης δικογράφων, συνθέτουν μια θλιβερή εικόνα οπισθοδρόμησης και αποσύνθεσης της Δικαιοσύνης.

Το βέβαιο είναι ότι η βεβιασμένη και πρόχειρη εφαρμογή του δικαστικού χάρτη, χωρίς την προηγούμενη ψηφιοποίηση της Δικαιοσύνης, χωρίς τη δημιουργία των απαραίτητων υλικοτεχνικών υποδομών, χωρίς την πρόσληψη του αναγκαίου αριθμού δικαστικών υπαλλήλων και τη θέσπιση των αναγκαίων ρυθμίσεων δημιουργεί περισσότερα προβλήματα από αυτά που υποτίθεται προσπαθεί να επιλύσει.

Διαφημίστηκε η βελτίωση της αναλογίας του αριθμού των δικαστών ανά 100.000 κατοίκους. Σας θυμίζω ότι στην Ελλάδα η αναλογία δικαστών/πληθυσμού είναι η 3η υψηλότερη στην Ευρώπη. Το ζητούμενο είναι η αναλογία του αριθμού δικαζομένων υποθέσεων ανά δικαστή, που σύμφωνα με τα τελευταία δημοσιευθέντα στοιχεία του Υπουργείου Δικαιοσύνης για τον πρώτο βαθμό ανέρχεται σε 13,85 υποθέσεις ανά μήνα για τους Πρωτοδίκες, 14,47/μήνα για τους Ειρηνοδίκες, 3,36/μήνα για τους Εφέτες και 3,34/μήνα για τους Αρεοπαγίτες.

Τα προβλήματα της Ελληνικής Δικαιοσύνης, ιδίως με τις μεγάλες καθυστερήσεις που παρατηρούνται στην απονομή της, οι οποίες αγγίζουν τα όρια της αρνησιδικίας, δεν αντιμετωπίζονται με νομοθετικές πρωτοβουλίες, ιδίως όταν γίνονται καθ’ υπόδειξη του Ταμείου Ανάκαμψης και της Παγκόσμιας Τράπεζας για την εκταμίευση κονδυλίων, ούτε με την θεσμοθέτηση αχαρτογράφητων χαρτών. Δεν μπορεί να προτάσσονται τα κονδύλια του Ταμείου Ανάκαμψης έναντι της ορθής απονομής της Δικαιοσύνης και της προάσπισης του δικαιώματος δικαστικής προστασίας των πολιτών.

Η χαοτική και τριτοκοσμική κατάσταση που βιώνουμε καθημερινά είναι προφανές ότι δεν τιμά κανέναν. Ούτε την Πολιτεία ούτε τους λειτουργούς και συλλειτουργούς της δικαιοσύνης ούτε τους πολίτες.

Όποιος, παρά ταύτα, θεωρεί ότι όλα λειτουργούν ομαλά είτε δεν έχει σχέση με την πραγματικότητα είτε προσπαθεί συνειδητά να παραπληροφορήσει.

Η ορθή και ταχεία απονομή της Δικαιοσύνης αποτελεί πρόταγμα για το δικηγορικό σώμα. Το έχουμε αποδείξει με συνεπείς δημόσιες παρεμβάσεις και συγκεκριμένες προτάσεις. Πιστοί στη θεσμική μας αποστολή θα επιμένουμε να είμαστε παρόντες, ώστε να συμβάλουμε στην επίλυση των προβλημάτων, όπως έχουμε ήδη πράξει σε σειρά ζητημάτων που έχουν ανακύψει μέχρι σήμερα.

Παρότι, η επικαιρότητα του νέου δικαστικού χάρτη δικαιολογεί την πρόταξή του, δεν πρέπει να λησμονούμε ότι η σημερινή ημέρα επιβάλλει και το συλλογικό αναστοχασμό για τη δοκιμασία στην οποία υποβάλλονται οι θεσμοί στη χώρα μας, με αποτέλεσμα την κρίση εμπιστοσύνης των πολιτών, στο όνομα των οποίων -και μόνον- απονέμεται κατά το Σύνταγμα η Δικαιοσύνη.

Οι παρακολουθήσεις από την Εθνική Υπηρεσία Πληροφοριών (ΕΥΠ) και η χρήση του παράνομου λογισμικού κατασκοπείας Predator κατά πολιτικών προσώπων, κρατικών λειτουργών και δημοσιογράφων·οι απόπειρες της εκτελεστικής εξουσίας να ηνιοχήσει τις συνταγματικά κατοχυρωμένες Ανεξάρτητες Αρχές (φθάνοντας μέχρι την αντικατάσταση μελών τους χωρίς την απαιτούμενη κατά το Σύνταγμα πλειοψηφία)· οι παρεμβάσεις της Προέδρου και της Εισαγγελέως του Αρείου Πάγου σε εκκρεμείς δικαστικές υποθέσεις οι συνεχιζόμενες τεράστιες καθυστερήσεις στην απονομή της δικαιοσύνης· η ευκαιριακή νομοθέτηση και ο ποινικός λαϊκισμός με περιστολή δικονομικών και ουσιαστικών δικαιωμάτων, συνθέτουν ένα δυστοπικό τοπίο, όπου οι εγγυήσεις της ελευθερίας και του Κράτους Δικαίου υποχωρούν «ατάκτως» μπροστά στις ποικιλώνυμες πολιτικές ή άλλες σκοπιμότητες και τις επιδιώξεις θεσμικών ή και εξωθεσμικών κέντρων εξουσίας.

Υπενθυμίζω, ακόμη, ότι, παρά τις κατά καιρούς εξαγγελίες, διατηρείται στη χώρα μας το ευνοϊκό νομικό πλαίσιο προστασίας πολιτικών προσώπων ακόμη και για αδικήματα που δεν συνδέονται με την πολιτική δραστηριότητα. Το ίδιο συμβαίνει με τον ομφάλιο λώρο μεταξύ δικαστικής και εκτελεστικής εξουσίας, που διατηρείται όχι μόνο με το διορισμό της ηγεσίας των ανωτάτων δικαστηρίων από την Κυβέρνηση (που προβλέπεται θεσμικά), αλλά πρωτίστως με την παγιωμένη, απαράδεκτη πρακτική της τοποθέτησης αφυπηρετούντων δικαστών σε δημόσιες, αμειβόμενες, θέσεις σε Ανεξάρτητες Αρχές και άλλες θέσεις του Δημόσιου Τομέα, και μάλιστα αμέσως μετά την αφυπηρέτησή τους.

Η διολίσθηση του Κράτους Δικαίου στην Ελλάδα αποτυπώνεται και από ευρωπαϊκούς θεσμούς, όπως συνέβη με το γνωστό Ψήφισμα του Ευρωπαϊκού Κοινοβουλίου (της 7ης Φεβρουαρίου 2024). Εκεί μεταξύ άλλων, διατυπώνονται σημαντικοί προβληματισμοί για τις απειλές κατά της Δημοκρατίας, του Κράτους Δικαίου και των θεμελιωδών δικαιωμάτων στην Ελλάδα, τονίζονται οι αδυναμίες του συστήματος ελέγχων και εξισορροπήσεων που είναι απαραίτητοι για μια ισχυρή δημοκρατία και αναδεικνύονται οι παθογένειες της Ελληνικής Δικαιοσύνης, με πλήθος επιμέρους ειδικών αναφορών.

Θέλω να σημειώσω στο σημείο αυτό ότι η ηγεσία του Αρείου Πάγου έχει, κατ’ επανάληψη, υπερβεί το θεσμικό της ρόλο με επικοινωνιακού τύπου παρεμβάσεις σε εκκρεμείς υποθέσεις κοινωνικού ή πολιτικού ενδιαφέροντος (έγκλημα Τεμπών, Ψήφισμα Ευρωπαϊκού Κοινοβουλίου, υποκλοπές, υπόθεση 11χρονης, κίνημα πετσέτας, υποθέσεις συμβασιούχων κλπ). Η στάση αυτή φαλκιδεύει το Κράτος Δικαίου, είναι αντίθετη στη διάκριση των εξουσιών και προσβάλει κάθε δημοκρατικό πολίτη. Δεν μπορεί να γίνει ανεκτή από το δικηγορικό σώμα.

Ως προς τις καθυστερήσεις στην απονομή της Δικαιοσύνης, δεν κομίζω «γλαύκα ες Αθήνας». Η Ελλάδα, δυστυχώς, κατέχει τη θλιβερή ευρωπαϊκή πρωτιά στις καθυστερήσεις. Μάλιστα, σύμφωνα και με την όλως πρόσφατη έκθεση της ΕΕ Euroscoreboard, για το έτος 2024 αντί η κατάσταση να βελτιώνεται χειροτερεύει. Ειδικότερα η αρμόδια επιτροπή CEPEJ της ΕΕ διαπιστώνει ότι ενώ το 2012 ο χρόνος απονομής στην αστική δικαιοσύνη ήταν 449 ημέρες, το 2021 ανήλθε σε 728 και το 2022 σε 746, έναντι 268,5 ημερών που ήταν ο ευρωπαϊκός μ.ο.. Αντίστοιχα, στη διοικητική δίκη στον πρώτο βαθμό το 2022 οι ημέρες ήταν 464 (έναντι 356.12 που ήταν ο ευρωπαϊκός μ.ο.), στο β’ βαθμό 661 (έναντι 487.81 που ήταν ο ευρωπαϊκός μ.ο.) και στο ΣτΕ 1239 (έναντι 305.22 που ήταν ο ευρωπαϊκός μ.ο.).

Οι καθυστερήσεις αυτές συνεχίζουν να παρουσιάζονται και υπό το καθεστώς του νέου δικαστικού χάρτη, ιδίως μάλιστα σε υποθέσεις ιδιαίτερης κοινωνικής ευαισθησίας, που έχουν φθάσει να προσδιορίζονται το 2033, με αποτέλεσμα να καθίσταται γράμμα κενό το άρθρο 933 παρ. 2 και 6 ΚΠολΔ που επιβάλλουν τον υποχρεωτικό προσδιορισμό εντός 60 ημερών (!). Αν αυτό δεν είναι αρνησιδικία, τι είναι;

Στον μόνο τομέα που παρατηρείται επιτάχυνση της απονομής της Δικαιοσύνης είναι στις υποθέσεις που έγινε μεταφορά δικαστηριακής ύλης σε δικηγόρους, μια από τις λίγες διαχρονικά προτάσεις μας που έγιναν δεκτές από την πολιτική ηγεσία. Τα αποτελέσματα είναι ήδη ενθαρρυντικά, καθώς έχουν ανατεθεί σε δικηγόρους περί τους 10.000 φακέλους, οι οποίοι διεκπεραιώνονται επιτυχώς στο προβλεπόμενο από το νόμο συντομότατο χρονικό διάστημα. Θεωρούμε ότι στο συγκεκριμένο σημείο η Κυβέρνηση ενήργησε σε θετική κατεύθυνση αποδεχόμενη το αίτημά μας όπως είχε αποτυπωθεί στην Ολομέλεια της Χίου, αίτημα που δυστυχώς δεν στήριξαν τα μικρότερα κόμματα της αντιπολίτευσης, παρά τη ρητορική τους για τη στήριξη του κλάδου.

Γεγονός, πάντως παραμένει ο θλιβερός απολογισμός των καταδικών της χώρας από το Ευρωπαϊκό Δικαστήριο Ανθρωπίνων Δικαιωμάτων, τόσο για τις αδικαιολόγητες καθυστερήσεις στην απονομή της δικαιοσύνης, όσο και για τις λοιπές παραβιάσεις θεμελιωδών δικαιωμάτων: με βάση στοιχεία που δόθηκαν στη δημοσιότητα το 2023, έχουν εκδοθεί 1.082 αποφάσεις ελληνικού ενδιαφέροντος, εκ των οποίων οι 969 διαπιστώνουν παραβίαση των θεμελιωδών δικαιωμάτων που κατοχυρώνει η ΕΣΔΑ.

Δεν πρέπει λοιπόν να μας ξενίζει το γεγονός ότι στην τελευταία έκθεση της Ευρωπαϊκής Επιτροπής για τη Δικαιοσύνη το 56% των Ελλήνων πολιτών τοποθετούνται αρνητικά (πολύ ή λίγο) ως προς την ανεξαρτησία της Ελληνικής Δικαιοσύνης, αποτέλεσμα που επιρρωνύεται από το αποτέλεσμα πρόσφατης έρευνας για την εμπιστοσύνη στους θεσμούς (Public Issue), όπου η Δικαιοσύνη καταγράφει αρνητικό ρεκόρ, καθώς 7 στους 10 (!) συμπολίτες μας δηλώνουν απερίφραστα ότι δεν εμπιστεύονται το θεσμό. Αυτή η έλλειψη αξιοπιστίας κλονίζει τα θεμέλια της Δημοκρατίας καθώς η αποστολή της Δικαιοσύνης είναι να αποτελεί το ασφαλές καταφύγιο κάθε πολίτη. Το ρόλο της αυτό μπορεί να δικαιώσει μόνο όταν υπάρχει υγιής σχέση εμπιστοσύνης μεταξύ του θεσμού και των πολιτών, τους οποίους ο θεσμός -κατά την αποστολή του- υπηρετεί.

Το ζήτημα είναι πρωτίστως ζήτημα Δημοκρατίας. Γι’ αυτό είναι καθήκον του δικηγορικού σώματος να κρατάει ζωντανό τον δημόσιο διάλογο για τα ζέοντα αυτά θέματα, προκειμένου να περιστέλλει την θεσμική ύβρη και την ύβρη της εξουσίας, από όπου και αν προέρχονται. Ας μην λησμονούμε άλλωστε τη διαχρονική ρήση του Ηράκλειτου, που διακήρυττε ότι η «ύβρις» -απόρροια της έλλειψης δέοντος σεβασμού προς τη Δικαιοσύνη- είναι πιο επικίνδυνη από την πυρκαγιά: *ὕβριν χρὴ σβεννύναι μᾶλλον ἢ πυρκαϊήν*.

Την ίδια στιγμή, κάποιοι προσπαθούν να στοχοποιήσουν τους δικηγόρους ως υπαίτιους για τα δεινά της ελληνικής δικαιοσύνης. Κοντά στις αιτιάσεις για τις καθυστερήσεις στην απονομή της Δικαιοσύνης λόγω των αναβολών που ζητούν οι δικηγόροι (!), προστέθηκε πρόσφατα και η αιτίαση ότι τα προβλήματα δημιουργούνται από τον υπερπληθυσμό των δικηγόρων (!).

Ας κοιτάξουν να διορθώσουν πρώτα έκαστος τα του οίκου του και κατόπιν ας προβαίνουν σε τέτοιου είδους κριτικές. Η μετακύληση ευθυνών δεν είναι η καλύτερη λύση για την αντιμετώπιση των προβλημάτων.

Είναι πολλές οι συμπτώσεις για να θεωρηθούν τυχαίες οι επιθέσεις προς το δικηγορικό σώμα. Δεν γνωρίζω αν οι πολέμιοί μας είναι θιασώτες της ναπολεόντειας ρήσης που είχε διατρανώσει την επιθυμία του *να κόψει τη γλώσσα όποιου δικηγόρου τη χρησιμοποιεί κατά της εξουσίας*, εκείνο όμως που τους διαμηνύουμε είναι ότι είμαστε πολύ ανθεκτικοί και ότι θα συνεχίσουμε, δυστυχώς για αυτούς, να ενοχλούμε υπερασπιζόμενοι τη Δημοκρατία, τη Δικαιοσύνη, το Κράτος Δικαίου, τα κοινωνικά και ατομικά δικαιώματα.

Μεταξύ των πολέμιων, ασφαλώς προεξάρχουσα θέση έχει το Υπουργείο Οικονομικών που στοχοποίησε τον κλάδο, μέσω του φορολογικού νόμου, όπως, άλλωστε, και τους λοιπούς ελεύθερους επαγγελματίες.

Μας χαρακτήρισε συλλήβδην φοροφυγάδες και θεσμοθέτησε τεκμαρτό φορολογητέο εισόδημα, οριζόντια δηλαδή φορολόγηση και για εισόδημα που δεν έχουμε αποκτήσει, με αποτέλεσμα να οδηγεί, ιδίως τους νέους και τους πιο αδύναμους δικηγόρους, στην εξαθλίωση και στον αφανισμό.

Και τούτο σε μία εποχή που οι δικηγόροι χειμάζονται υπό το βάρος της πολυετούς κοινωνικής και οικονομικής κρίσης, συνεπεία των μνημονιακών πολιτικών, της πανδημίας, του πληθωρισμού, της ακρίβειας και της μείωσης της παραγωγικής και οικονομικής δραστηριότητας, που περιορίζεται πλέον σε συγκεκριμένους μόνον τομείς (Airbnb, golden visa, τουρισμό, ναυτιλία κ.λπ.).

Παρά τις εξαγγελίες περί διορθωτικών παρεμβάσεων στο φορολογικό νόμο και παρά τη μνημονιακή υποχρέωση για επέκταση της απαλλαγής από το ΦΠΑ για εισοδήματα μέχρι 25.000 ευρώ (υποχρέωση που λήγει στο τέλος του έτους), η Κυβέρνηση ουδέν έπραξε μέχρι σήμερα.

Φαίνεται ότι δεν έλαβε το μήνυμα που έστειλε η μεσαία τάξη, οι επιστήμονες και οι ελεύθεροι επαγγελματίες, στις ευρωεκλογές ή πάντως δεν το αξιολόγησε σωστά, πιθανώς και λόγω των ευνοϊκών εξελίξεων και διεργασιών που παρατηρούνται στην αντιπολίτευση. Το βέβαιο είναι ότι η φύση απεχθάνεται τα κενά και σύντομα η Κυβέρνηση θα βρεθεί μπροστά σε νέα δεδομένα.

Η ίδια αβελτηρία δυστυχώς επιδεικνύεται και στο φλέγον ζήτημα της εκκαθάρισης και καταβολής των αποζημιώσεων νομικής βοήθειας. Η νομοθετική ρύθμιση για την εξόφληση των συσσωρευμένων παλαιών οφειλών ήταν ένα πρώτο βήμα, όμως ήδη συσσωρεύονται νέες οφειλές, καθώς η νομοθετική διάταξη δεν έχει υλοποιηθεί ακόμη με αποτέλεσμα να μην έχουν καταβληθεί οι αποζημιώσεις 2023 και 2024. Η Ολομέλεια έχει τάξει σαφή ημερομηνία για να έχει τακτοποιηθεί το ζήτημα μέχρι τις 15 Οκτωβρίου.

Για εμάς ο αγώνας κατάργησης του οιονεί αμάχητου φορολογικού τεκμηρίου, αλλά και της καταβολής των οφειλομένων αποζημιώσεων νομικής βοήθειας, δεν είναι μόνο αγώνας επιβίωσης των ασθενέστερων εξ ημών, αλλά, πρωτίστως, αγώνας αξιοπρέπειας όλων μας.

Πέρα, όμως, από τη θετική ή αρνητική αποτίμηση των πραγμάτων στην Ελληνική Δικαιοσύνη και στη λειτουργία της Πολιτείας, οι δικηγόροι οφείλουμε να κάνουμε και την ειλικρινή αυτοκριτική μας. Να αναδείξουμε τα προβλήματα και να τα αντιμετωπίσουμε αποτελεσματικά.

Στο Συνέδριο αυτό ήρθε η ώρα να αποτιμήσουμε τις δυσλειτουργίες που εμφανίζονται στον κλάδο μας και να λάβουμε σημαντικές αποφάσεις που θα μας οδηγήσουν στη δικηγορία του μέλλοντος. Με τολμηρή διάθεση και ενάντια σε καθεστηκυίες λογικές και αγκυλώσεις προσκολλημένοι στην ιλύ της συνήθειας.

Το ζήτημα του δικηγορικού υπερπληθυσμού αποτελεί θέμα συζήτησης από το 1ο Πανελλήνιο Συνέδριο το 1910 ακόμα και μέχρι σήμερα. Πρέπει να επανεξετάσουμε το ζήτημα της άσκησης και της εισόδου και εξόδου από το επάγγελμα.

Πρέπει να εμπνευστούμε από την ευρωπαϊκή δικηγορική οικογένεια, που σχεδόν χωρίς εξαιρέσεις επιβάλλει τη διαρκή κατάρτιση και επιμόρφωση ως προϋπόθεση εξέλιξης στο επάγγελμα. Ομοίως χρήσιμη θα ήταν η συζήτηση σχετικά με την πιστοποίηση σε ειδικά αντικείμενα. Να υπενθυμίσω ως επιτυχή νομίζω παραδείγματα μέχρι σήμερα: την πιστοποίηση σε θέματα κτηματολογίου, στην απονομή των συντάξεων και στη μεταφορά δικαστηριακής ύλης, που επιτρέπουν στους δικηγόρους να παρέχουν υψηλού επιπέδου υπηρεσίες με ασφάλεια δικαίου.

 Το πειθαρχικό δίκαιο θα πρέπει να αναμορφωθεί για να διαφυλάξουμε την αξιοπρέπεια του κλάδου, που πλήττεται καίρια από συμπεριφορές συναδέλφων. Στο πλαίσιο αυτό πρέπει να προβούμε στην επέκταση του χρόνου παραγραφής των πειθαρχικών αδικημάτων και στη λυσιτελή λειτουργία των Πειθαρχικών Συμβουλίων.

Τα ασυμβίβαστα θα πρέπει να εξεταστούν υπό το πρίσμα αφενός του λειτουργηματικού χαρακτήρα του επαγγέλματος και αφετέρου των νέων συνθηκών που έχουν διαμορφωθεί στην οικονομία και την κοινωνία. Η εμμονή σε δογματικές αντιλήψεις ένθεν κακείθεν, παραγνωρίζει την πραγματικότητα, επιτείνει το πρόβλημα και δεν επιλύει την ανάγκη αξιοπρεπούς διαβίωσης των δικηγόρων και ιδίως των νέων.

Οι αμοιβές θα πρέπει να αναπροσαρμοστούν, ώστε να ανταποκρίνονται στο έργο μας ως συλλειτουργών της δικαιοσύνης και νομικών παραστατών και να επιτρέπουν την αξιοπρεπή άσκηση του επαγγέλματος.

Τα δικαιώματα των ασκούμενων και των νέων δικηγόρων θα πρέπει να θεσμοθετηθούν νομοθετικά ώστε να μην είναι δυνατή η εκμετάλλευσή τους και να τους αποδίδεται ο σεβασμός που επιβάλλει η ιδιότητά τους με ταυτόχρονη εξασφάλιση κατάλληλων συνθηκών κατά την άσκησή τους.

Η αλληλεγγύη στους πιο αδύναμους συναδέλφους πρέπει να αποτελεί προτεραιότητα για όλους μας και τούτο να αποτυπωθεί θεσμικά.

Η λειτουργία των οργάνων του δικηγορικού σώματος θα πρέπει να επανεξεταστεί, ιδίως σε σχέση με τη λυσιτελή λειτουργία τους και τη δημοκρατική αντιπροσωπευτικότητά τους.

Η δικηγορία του αύριο απαιτεί ειλικρινή αποτίμηση της υφιστάμενης κατάστασης και ουσιαστικές αλλαγές, ρήξεις και ανατροπές. Πρέπει να βγούμε από τον «αυτόματο πιλότο» της ευκολίας, της μικροσκοπικής και ενδοστρεφούς θεώρησης των πραγμάτων.

 Έχουμε χρέος να αφήσουμε παρακαταθήκη δημοκρατίας και αξιοπρέπειας στις νεότερες γενιές.

Επειδή *έχω την ιδιοτροπία να πιστεύω στον εαυτό μας* σας καλώ όλους να στηρίξουμε και να εντείνουμε την κοινή προσπάθεια. Τον κοινό μας αγώνα για την ποιότητα της Δικαιοσύνης στη χώρα μας και την αναβάθμιση του λειτουργήματός μας. Χωρίς εκπτώσεις και συμβιβασμούς, όπως προέτρεπε ο μεγάλος μας ποιητής, Γ. Σεφέρης: *με το νου, την ευαισθησία, και το κουράγιο των ανθρώπων που προχωρούν ΕΜΠΡΟΣ*!

 Σας ευχαριστώ.